2024-2025. évi nemzeti ünnepek és megemlékezések rendezvényeinek felügyeletét ellátó tanácsnoki beszámoló

2024. október 17-i ülésen tisztelt meg a zuglói képviselő testület azzal, hogy Nemzeti ünnepek és megemlékezések rendezvényeinek felügyeletét ellátó tanácsnokként számítanak a jövőben a munkámra. Az első nemzeti ünnep – október 23. - pár napra rá következett, ahol örömömre szolgált, hogy a képviselő testület minden frakciója részt vett a Forradalom terén színvonalasan lebonyolított önkormányzati rendezvényen, és koszorúzással tisztelegtek 1956 forradalmárainak áldozata előtt.
2024 őszét és decemberét annak szenteltem, hogy felvegyem az önkormányzati rendezvények kapcsán szervezési feladatot ellátó illetékesekkel a kapcsolatot, többek közt a területen dolgozó kulturális tanácsnok úrral, és a Zuglói Cserepes Kulturális Nonprofit Kft. dolgozóival. Decemberben egy kifejezetten konstruktív egyeztetést folytattunk tanácsnok úrral a 2025-ös évet illetően, és átbeszéltük a programtervet, az ezzel kapcsolatos politikai egyeztetéseket lefolytattuk. Nemzeti ünnepeinket érintően helyszín javaslatokat is tettem tanácsnok úrnak, amelyben konszenzusra jutottunk.
	Ezt követően még a 2025. évi március 15-i rendezvényt megelőzően a Cserepes Kft-vel és a polgármesteri kabinettel is kapcsolatban voltunk a 2025-ös program naptárat illetően, valamint egy forgatókönyv és egy költség terv javaslatot is elküldtem számukra a június 4-i, Nemzeti Összetartozás Napja alkalmából tartandó rendezvényre.
	A Március 15-i nemzeti ünnepet érintő rendezvényt megelőzően művészekkel is felvettem a kapcsolatot, mivel abban maradtunk a szervezőkkel, hogy a rendezvényeket érintően fellépőkre – versmondókra vagy énekesre – teszek javaslatot. Választásom Csomor Csilla magyar színésznőre esett. Művésznőre tett javaslatomat a Cserepes Kft. és a polgármesteri kabinet egyaránt elfogadta, valamint a rendezvényen elszavalandó verseket leegyeztették a későbbiekben művésznővel.
	A Wass Albert téren lebonyolított önkormányzati esemény a meglátásom szerint színvonalasra és megfelelőre sikeredett. Az eseményen a testület minden frakciója részt vett, és elhelyezték az emlékezés koszorúit a téren lévő emlékműnél. Az ünnepi megemlékezés részeként Csomor Csilla színművész Radnóti Miklós Nem tudhatom, Petőfi Sándor Pató Pál úr című versét, illetve Déryné naplójának egy részletét mondta el. Az eseményt Csomor Csilla művésznőről készült fotóval a közösségi médiában én magam is népszerűsítettem.
	A március 15., 1848 március idusának hőseire emlékező önkormányzati rendezvények költségvetését is rendelkezésre bocsájtotta számomra a Cserepes Kft. A rendezvények megfelelő színvonalon, költséghatékonyan voltak a meglátásom szerint lebonyolítva. Átgondolásra a Városligeten lebonyolított flashmob előadást javaslom a jövőre vonatkozóan, mivel ez az esemény a március 15-ei rendezvényekhez kapcsolódó költségvetés 82%-át önmagában már kitette. A költséghatékonyságot utóbbi esetben meglátásom szerint lehetne a jövőben növelni.
A június 4-i önkormányzati rendezvényre egy költségtervet, és egy forgatókönyv vázlatot is küldtem a polgármesteri kabinetnek. A későbbiekben művészt ajánlottam: Csomor Csilla művésznőt, aki a márciusi rendezvényen már bizonyította, hogy rendkívül színvonalas előadást biztosít.
A június 4-i, Nemzeti Összetartozás Napja alkalmából tartandó önkormányzati rendezvény ügyében egyeztető megbeszélést is tartottam, amelynek megszervezésében a polgármesteri kabinet segítséggel volt számomra. A megbeszélésen jelen volt a kabinet, kulturális tanácsnok úr, a Cserepes Kft. illetékes vezetője, Fülöp Ákos atya – lévén az I. világháborús emlékmű melletti terület egyházi, a Rákosfalvai Szent István király plébánia tulajdonában van – és jómagam. Az egyeztetést konstruktív hangnemben folytattuk le.
A későbbiekben az Atyával több körben egyeztettem a területhasználati engedély ügyében. Az Atya a terület használatához közbenjárásomra végezetül a hozzájárulását adta. A megemlékezés színvonalas volt, és megfelelő mederben zajlott, ahol Zugló országgyűlési képviselője és Zugló polgármestere szólaltak fel. A rendezvényt követően elhelyeztük az emlékműnél koszorúinkat. Az eseményt követően a Cserepes Kft. a rendezvény költségvetését is a rendelkezésemre bocsájtotta. A rendezvény megfelelő gazdálkodással és költséghatékonyan lett megszervezve.
	A Zugló 90. születésnapját érintő programsorozathoz is fellépőt javasoltam a polgármesteri kabinet irányába. Mivel Lukács Anita díszpolgári címet kapott, Vadász Zsoltról pedig posztumusz díjjal emlékeztünk meg, így javasoltam a programba beépíteni a Budapesti Operettszínház művészeit fellépőként, mint a kitüntettek ismerőseit, barátait. Az idő szűke miatt ez a javaslatom már nem került beépítésre a születésnapot érintő programsorozatba.
[bookmark: _GoBack]	Az 2025. október 23-i, a Forradalom terén megrendezendő önkormányzati rendezvény ügyében is felvettem a kapcsolatot az illetékesekkel. Fellépőként Körtvélyessy Zsoltot, Jászai Mari-díjas magyar színészt, érdemes és kiváló művészt, a Kecskeméti Katona József Nemzeti Színház örökös tagját javasoltam fellépőnek a polgármesteri kabinet és a Cserepes Kft. irányába. Előzetesen művészúrral is egyeztettem, aki vállalta a rendezvényen történő fellépést. Bízom benne, hogy javaslatom pozitív elbírálásban részesül Zugló önkormányzatában is.
	Az eddigiek mintájára mindenképpen tervezem átnézni a rendezvény költségvetését és a forgatókönyvet, ezt a kérésem már benyújtottam az illetékesek felé. A rendezvényt tervezem népszerűsíteni a közösségi médiában, valamint a szükséges politikai egyeztetéseket is lefolytatom. Bízom benne, hogy a mostani rendezvény a tavalyi mintájára színvonalasan lesz lebonyolítva, és méltóképpen tudunk emlékezni az 1956-os forradalom mártírjaira.
	Tanácsnoki pozíciómból eredően a közösségi médiában is népszerűsítek a Facebook oldalamon különböző, Magyarországhoz köthető emléknapokat, nemzetközi világnapokat. Igyekszem ezen emléknapokat Zuglóban népszerűsíteni az online felületeken, és pozitív üzeneteiket közvetíteni a választópolgárok felé.
